DA Den Europæiske Unions Tidende CE 84/262

(2004/C 84 E/0310)

SKRIFTLIG FORESPØRGSEL E-3905/03

af Roberta Angelilli (UEN) til Kommissionen

(17. december 2003)

Om: Efterforskning af Eurostat-affæren — OLAF's taskforce sat fra bestillingen

Som det fremgår af OLAF's (Det Europæiske Kontor for Bekæmpelse af Svig) officielle hjemmeside har organisationen som opgave at »beskytte Den Europæiske Unions interesser samt at bekæmpe bedrageri, korruption og andre uregelmæssigheder, herunder embedsmisbrug i de europæiske institutioner. OLAF tilstræber at yde Europas borgere en kvalitetsservice og at udføre sine opgaver på en ansvarlig, gennemsigtig og økonomisk måde«. Til trods for disse noble hensigter er der dog god grund til bekymring, når generaldirektøren for OLAF, Franz-Hermann Brüner, bringer forlydender om, at den taskforce, som Romano Prodi i sin tid oprettede med henblik på en tilbundsgående efterforskning af Eurostat-sagen, nu — af selvsamme formand for Kommissionen er sat fra bestillingen. Brüner har i øvrigt meddelt, at han ikke har haft tilstrækkeligt personale og midler til rådighed til at kunne gennemføre en tilfredsstillende efterforskning.

Kan Kommissionen på denne baggrund oplyse følgende:

1. Hvorfor har Kommissionens formand, Romano Prodi, sat taskforcen fra bestillingen?

2. Har taskforcen i den tid, den har eksisteret, været i stand til at løse sin opgave — nemlig at gennemføre en tilbundsgående og tilfredsstillende efterforskning af Eurostat-affæren? Hvilke resultater har denne efterforskning i bekræftende fald givet?

3. Hvordan kan det være, at Brüner har været så længe om at gøre opmærksom på de vanskeligheder, hans kontor befandt sig i? Har Kommissionen ført regelmæssig kontrol med taskforcen, som den selv har oprettet? Hvordan kan det i bekræftende fald være, at Kommissionen ikke har været opmærksom på de vanskeligheder, Brüner refererer til?

Svar afgivet på Kommissionens vegne af Romano Prodi

(24. februar 2004)

Eurostat-taskforcens (TFES) opgave blev defineret af Kommissionen den 23. juli 2003. TFES fik til opgave at udarbejde en beretning til Kommissionen om de finansielle kredsløb i Eurostat, godkendelsesproceduren, den daglige forvaltningspraksis i forbindelse med eksterne kontrahenter og de af ledelsen foreslåede afhjælpningsforanstaltninger og opfølgningen af disse.

TFES aflagde beretning til Kommissionen den 24. september 2003, og beretningen blev forelagt medlemmerne i Kommissionens budgetkontroludvalg (Cocobu) den 24. september 2003 i overensstemmelse med reglerne om forelæggelse af fortrolige informationer (bilag III i rammeaftalen af 5. juli 2000) om relationerne mellem Europa-Parlamentet og Kommissionen (1).

Kommissionen besluttede derfor den 8. oktober 2003 at bringe taskforce-lederens ansættelse til ophør og midlertidig suspendere de øvrige medlemmers ansættelse.

Det fremhæves endvidere, at der på grundlag af en afgørelse truffet af direktøren for Det Europæiske Kontor for Bekæmpelse af Svig (OLAF) den 18. juli 2003, blev nedsat en særlig Eurostat-taskforce inden for OLAF, der skal arbejde med bedrageriundersøgelser inden for kontorets kompetenceområde. De to taskforcer arbejder parallelt, men de har dog også samarbejdet under overholdelse af deres respektive autonomi.

Ifølge OLAF er det ikke i øjeblikket nødvendigt at gennemføre en administrativ undersøgelse ved siden af de igangværende retlige undersøgelser og OLAF's undersøgelser.

TFES har arbejdet tilfredsstillende, og resultaterne af arbejdet er meddelt Kommissionen og Europa-Parlamentet (Budgetkontroludvalget) i overensstemmelse med de af Parlamentet og Kommissionen fastsatte bestemmelser.

Kommissionen havde den 21. maj 2003 givet generalsekretariatet til opgave at koordinere de forskellige aspekter i Eurostat-sagen, og det har derfor nedsat en tværtjenestelig koordinationsgruppe, der omfatter repræsentanter for de vigtigste tjenester og kabinetter, der er berørt af ESTAT-sagen.

Denne gruppe har holdt regelmæssige møder mellem juni og september 2003. OLAF's direktør har her haft lejlighed til at redegøre for de problemer, som hans tjeneste står overfor. OLAF har derfor kunnet nyde godt af støtte fra administrationen i forbindelse med installering af de fornødne ressourcer (personale og kontorer).

Med hensyn til OLAF's vanskeligheder skal det bemærkes, at Kommissionen har undersøgt disse spørgsmål grundigt, især i forbindelse med tildeling af ressourcer. Dette er sket under hensyntagen til de midler, der er stillet til rådighed af budgetmyndigheden.

(1) I forbindelse med formand Prodis deltagelse i formandskonferencen udvidet med Cocobu's medlemmer den 25. september 2003 blev beretningen fra TFES og den 2. interimsrapport fra IAS stillet til rådighed for Cocobu's medlemmer på de ovenfor anførte fortrolige vilkår. Deltagerne i mødet den 25. september modtog endvidere en personligt adresseret konvolut med resumé af disse beretninger samt et informationsnotat fra OLAF med et resumé af de Eurostat-sager, der nu er lukket.